
Martfű Város Önkormányzata Képviselő-testületének .../.... (...) önkormányzati rendelete
a helyi partnerségi egyeztetés szabályairól
Martfű Város Önkormányzatának Képviselő-testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a következőket rendeli el:
1. A rendelet hatálya, a partnerek köre
1. §
A rendelet hatálya Martfű Város
a)	településfejlesztési terve
b)	településrendezési terve (a továbbiakban az a) b) pont együtt: településterv)
c)	településképi arculati kézikönyve
d)	településképi rendelete	 
készítésének vagy módosításának helyi partnerségi egyeztetéseire és az azokban résztvevőkre terjed ki.
2. §
A partnerségi egyeztetésben résztvevők (továbbiakban: partnerek) köre:
a)	a településen lakóhellyel, tartózkodási hellyel rendelkező természetes személyek,
b)	a településen működő és székhellyel, telephellyel, ingatlantulajdonnal rendelkező gazdálkodó szervezetek,
c)	a településen működő egyházi közösségek,
d)	Civil Kerekasztal.
2. A partnerek tájékoztatásának módja és eszközei
3. §
A településfejlesztési terv, a településrendezési terv, a településképi arculati kézikönyv és a településképi rendelet
a)	készítésének vagy módosításának megkezdésekor a javaslattételre történő felhívásról,
b)	készítése és módosítása tervezetének kidolgozása után a tervezet tartalmáról és a véleményezésre történő felhívásról hirdetményben kell tájékoztatni a partnereket.
4. §
(1) A hirdetménynek tartalmaznia kell
a)	Javaslattételi felhívás esetén
aa)	 Martfű Város Önkormányzata Képviselő-testületének a településfejlesztési terv, településrendezési terv, településképi arculati kézikönyv, településképi rendelet készítésének, módosításának megindításáról szóló határozata számát,
ab)	a készülő tervezet megnevezését,
ac)	az eljárás típusát,
ad)	a javaslattétel adásának határidejét és módját,
b)	tájékoztatás és véleményezésre felhívás esetén
ba)	Martfű Város Önkormányzata Képviselő-testületének a településfejlesztési terv, településrendezési terv, településképi arculati kézikönyv, településképi rendelet készítéséről, módosításáról szóló határozata számát,
bb)	a kidolgozott tervezet elektronikus elérhetőségét,
bc)	a vélemény adásának határidejét és módját.
(2) A hirdetményt a www.martfu.hu honlapon és a Martfűi Polgármesteri Hivatal hirdetőtábláján kell közzé tenni.
(3) A partner számára a kidolgozott tervezet megtekinthetőségét biztosítani kell a javaslatok, vélemények adására biztosított időszakon belül a honlapon és a Martfűi Polgármesteri Hivatalban.
3. A partneri javaslatok, vélemények megadásának módja, határideje, nyilvántartása
5. §
(1) Javaslatokat, véleményeket az alábbi lehetőségek egyikén lehet névvel, címmel adni:
a)	írásban a Martfűi Polgármesteri Hivatal címére (5435 Martfű, Szent István tér 1.),
b)	elektronikus úton a hirdetményben megadott címre,
c)	az Elektronikus Térségi Tervezés Támogató Rendszer (e-tér) felületre feltöltve	 
lehet.
(2) A javaslatokat, véleményeket a hirdetmény közzétételének napjától számítva, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021.(VII.15.) Kormányrendelet ( a továbbiakban: Korm. rendelet) 66. és 68. §-ában foglalt határidőig lehet benyújtani.
(3) A partnerségi egyeztetési eljárásban beérkezett javaslatokat, véleményeket a városi főépítész nyilvántartásba veszi.
(4) A név és cím nélkül vagy határidőn túl érkezett javaslatok, vélemények nem vehetők nyilvántartásba.
6. §
(1) A beérkezett javaslatokat, véleményeket a városi főépítész a véleményezési határidő elteltét követően továbbítja a településterv készítésével megbízott tervezőnek, aki ezzel kapcsolatos véleményét megküldi a városi főépítész részére.
(2) A városi főépítész a javaslatok, vélemények elfogadására vonatkozó döntés-tervezetet készít.
(3) A beérkezett javaslatok, vélemények elfogadásáról, az el nem fogadásról az el nem fogadás indokolásáról a Képviselő-testület dönt.
(4) A Képviselő-testület döntéséről a honlapon történő közzé tétellel kell a javaslatot, véleményt adó személyt, szervezetet értesíteni.

4. Záró rendelkezések
7. §
Ez a rendelet a kihirdetését követő napon lép hatályba.
8. §
A rendeletet a hatályba lépése előtt megkezdett eljárásra is alkalmazni kell.
9. §
Hatályát veszti Martfű Város Önkormányzata Képviselő-testületének a településfejlesztéssel, településrendezéssel összefüggő partnerségi egyeztetés helyi szabályairól szóló 10/2017.(V.26.) önkormányzati rendelete.

Végső előterjesztői indokolás
 
helyi partnerségi egyeztetés szabályairól szóló rendelethez
Martfű Város Önkormányzatának Képviselő- testülete a 10/2017. (V. 26.) önkormányzati rendeletében szabályozat  a településfejlesztéssel és a településrendezéssel összefüggő partnerségi  egyeztetés szabályait.
A településkép védelméről szóló 2016. évi LXXIV. törvény 2017. augusztus 31-től hatályos 12. § (4) bekezdése szerint az önkormányzat a széles körű társadalmi bevonás és a nyilvánosság biztosítása érdekében, a helyi adottságoknak megfelelően rendeletben állapíthatja meg a településterv, a kézikönyv és a településképi rendelet készítéséhez, módosításához a lakossággal, az érdekképviseleti, civil és gazdálkodó szervezetekkel, a vallási közösségekkel, valamint a település közigazgatási területén működő nemzetiségi önkormányzattal, több nemzetiségi önkormányzat esetén valamennyi nemzetiségi önkormányzattal történő partnerségi egyeztetés részletes szabályait.
A partnerségi egyeztetés szabályainak megállapítását tartalmazó önkormányzati rendelet időközben hatályon kívül helyezett rendelkezéseit érintő, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet alapján került kidolgozásra. Ezért szükségessé vált az önkormányzati rendelet új jogszabályoknak megfelelő, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet szerinti átdolgozása.
  
A jelenleg hatályos rendelet felülvizsgálata során megállapítottuk, hogy a jogszabály szerkesztési
szabályok maradéktalan betartása mellett a rendelet nem módosítható, ezért új rendelet megalkotása vált szükségessé.
 1-2.§- hoz
A rendelet hatályát és a partnerségi egyeztetésbe bevonandók körét szabályozza
 
      3- 4. §- okhoz
A partnerek tájékoztatásának módját és eszközeit, a hirdetmény tartalmát rögzítik a §- ok.

       5. §-hoz
A partneri javaslatok, vélemények megadásának módját és határidejét, nyilvántartásuk szabályait tartalmazzák a §-ok.
 
      6. §- hoz
A beérkezett javaslatok, vélemények kezelésének módját, a Képviselő-testületi döntés előkészítésének szabályait rögzíti.

    7-8-9. §- hoz
A hatályba léptető, hatályon kívül helyező rendelkezéseket tartalmazza a §, valamint rendelkezik arról, hogy a folyamatban lévő eljárásra is alkalmazni kell a rendelet szabályait.


[bookmark: _GoBack]Hatásvizsgálat
helyi partnerségi egyeztetés szabályairól szóló rendelethez
1. Társadalmi-gazdasági, költségvetési hatása:
A rendelet megalkotása biztosítja a településfejlesztési terv, a településrendezési terv, a települési arculati kézikönyv és a településképi rendelet készítése, módosítása során a széleskörű nyilvánosságot és a vélemény nyilvánítást. 

2. Környezeti és egészségi hatása, következményei:
A rendeletben meghatározott eljárás rend következtében a város közigazgatási területén élő állampolgárok részesei lehetnek a környezetük alakításának, védelmének, melynek következményeként élhetőbb települési környezet jöhet létre.

3. Adminisztratív terheket befolyásoló hatás:
A rendelet hatályba lépése adminisztratív többlet teherrel nem jár.

4. A jogszabály megalkotásának szükségessége, a jogalkotás elmaradásának várható következményei:
      A rendelet megalkotásával eleget teszünk a magasabb szintű jogszabályok előírásainak.

5. A jogszabály alkalmazásához szükséges személyi, szervezeti, tárgyi és pénzügyi feltételek:
A feladat végrehajtásához szükséges személyi, szervezeti tárgyi és pénzügyi feltételek továbbra is rendelkezésre állnak.

Martfű, 2023. május 11.
Dr. Papp Antal 
polgármester
Látta: Szász Éva jegyző

